## El Consell aprova una reforma de la normativa portuària per a fomentar inversions i les noves regles d’obertura de comportes de l’albufera

*** El decret llei introduïx canvis en el règim d’autoritzacions i concessions en ports de la Generalitat que fomenten la integració de les infraestructures amb els municipis i la col·laboració publicoprivada
* La nova normativa regula la comunicació del llac amb la mar per a permetre una connexió contínua mentres es mantinguen els efectes excepcionals de les inundacions i les altes temperatures**

El Ple del Consell ha aprovat un decret llei que introduïx dos reformes fonamentals en la normativa autonòmica: una referida al règim d’autoritzacions i concessions en ports de la Generalitat, i una altra al règim d’obertura de comportes en el Parc Natural de l’Albufera.

La primera reforma modifica la Llei 2/2014, de ports de la Generalitat, ja que incorpora un títol que permet a ajuntaments i altres administracions realitzar obres menors d’urbanització o mobiliari en domini públic portuari, quan no supose ocupació excloent per a altres usuaris del port. Esta modificació permetrà una solució més àgil i eficaç a les inversions públiques d’obres menors que aporten valor al domini públic portuari, com ara viaris, carrils bici, lluminàries o mobiliari urbà.

Així mateix, la modificació de la normativa atorga seguretat jurídica a la possible pròrroga de concessions quan estes impliquen inversions significatives que milloren la integració entre el port, la ciutat i la costa. L’objectiu és aconseguir esta integració en col·laboració amb els ajuntaments, vinculant les inversions públiques i privades a mesures d’integració del port en la trama urbana i eliminació de barreres. Amb esta pròrroga concessional s’aposta per la transparència i es fomenta, a més de la inversió, la implicació de les instal·lacions en les millores d’eficiència energètica, d’impuls de l’economia circular, la reducció d’emissions o de la responsabilitat ambiental.

Finalment, es modifica el procediment per a atorgar una concessió per a l’ocupació del domini públic portuari en aquells casos en els quals es realitze a través de concurrència pública. Estes mesures responen a la necessitat de regularitzar prop de 250 concessions administratives i fins a 150 autoritzacions d’ocupació temporal, aportant seguretat jurídica i promovent la inversió privada en infraestructures portuàries de domini públic.

**Comunicació de l’albufera amb la mar**

La segona reforma modifica l’Orde 5/2018, de la Conselleria d’Agricultura, Medi Ambient, Canvi Climàtic i Desenvolupament Rural, que regula la comunicació de l’albufera amb la mar, amb horaris i condicions d’obertura i tancament de les comportes que limiten la connexió directa i contínua del llac amb la mar.

Les riuades d’octubre de 2024 van generar un augment significatiu d’escorrenties urbanes i agrícoles en el llac i un empitjorament de la qualitat de l’aigua. Esta situació, unida a l’augment de temperatura del llac fins a valors superiors als 30°, fa necessari introduir modificacions en l’Orde 5/2018, per les quals se suspén temporalment el règim d’obertura restringida de comportes i es permet la connexió contínua de l’albufera amb la mar, afavorint la renovació i millora de la qualitat de l’aigua.

D’esta manera, s’aposta per un sistema amb diferències temporals que promoga una major obertura entre els dilluns i divendres i una limitació els caps de setmana i festius. També s’evitarà l’obertura simultània de comportes perquè l’afecció a l’entorn siga inferior després de consensuar la decisió amb la junta de desaigüe i l’Ajuntament de València per a compatibilitzar l’activitat en la zona amb la protecció de l’entorn natural.

Fecha: 08/07/2025